b"\n_START_ARTICLE_\nSimon's Town\n_START_PARAGRAPH_\nSimon's Town (staves ogs\xc3\xa5 \xe2\x80\x93 men ukorrekt \xe2\x80\x93 Simonstown) er en by med 6569 (2011) indbyggere og fl\xc3\xa5destation i n\xc3\xa6rheden af Cape Town (Kapstaden) i Vest-Kapprovinsen i Sydafrika. Byen ligger ud til False Bay p\xc3\xa5 \xc3\xb8stsiden af Kaphalv\xc3\xb8en. Landet rejser sig brat t\xc3\xa6t ved havets bred, og en by med huse fra kolonitiden ligger p\xc3\xa5 det relativt smalle land mellem havet og bjergene, der rejser sig inde p\xc3\xa5 land. Havnen er ikke i sig selv en specielt god naturhavn, s\xc3\xa5 der er bygget moler og b\xc3\xb8lgebrydere ud i havet med k\xc3\xa6mpeblokke i tusindvis hugget ud af sandstensklipperne bag byen. Byen er opkaldt efter Simon van der Stel, som var guvern\xc3\xb8r i Kapkolonien da boerne regerede i landet. Stel var grundl\xc3\xa6gger af vinbyen Stellenbosch, som ligeledes har sit navn fra ham._NEWLINE_Med sin beliggenhed t\xc3\xa6t p\xc3\xa5 Kapstaden fungerer byen i dag som forstad for denne, og Simon's Town er stationsby p\xc3\xa5 Cape Towns Southern Line, en jernbanelinje, som l\xc3\xb8ber i den sydlige udkant af Kapstaden. Stationen i Simon's Town er den sydligste stationsbygning p\xc3\xa5 hele det afrikanske kontinent. Jernbanelinjen har p\xc3\xa5 nogle str\xc3\xa6kninger nogle meget spektakul\xc3\xa6re forl\xc3\xb8b langs den \xc3\xb8stvendte kyst. I d\xc3\xa5rligt vejr kan man s\xc3\xa5gar opleve, at b\xc3\xb8lgespr\xc3\xb8jt fra False Bay sl\xc3\xa5r ind over toget._NEWLINE_Gennem mere end to \xc3\xa5rhundreder har byen huset en stor fl\xc3\xa5destation. Placeringen i l\xc3\xa6 for Atlanterhavets og Det indiske Oceans b\xc3\xb8lger inde i False Bay har gjort det til Sydafrikas vigtigste fl\xc3\xa5dehavn, f\xc3\xb8rst for den engelske fl\xc3\xa5de og sidenhen for den sydafrikanske. Helt frem til 1955 var fl\xc3\xa5destationen britisk, men The Simon's Town Agreement, som var en aftale mellem England og Sydafrika, gav sydafrikanerne mulighed for at udvide deres fl\xc3\xa5deaktiviteter ved at overtage b\xc3\xa5de fl\xc3\xa5debasen og fl\xc3\xa5dens reparationsv\xc3\xa6rft i Simon's Town._NEWLINE_Formelt blev Simon's Towns fl\xc3\xa5debase overdraget til Sydafrika den 1. april 1957, hvor landets hidtidige prim\xc3\xa6re fl\xc3\xa5destation blev flyttet hertil fra Durban. Frem til 1976 var fl\xc3\xa5dens hovedkvarter placeret p\xc3\xa5 basen, hvorefter det blev flyttet til Pretoria, som tidligere havde huset dette.\n_START_SECTION_\nHistorie\n_START_PARAGRAPH_\nUnder Anden Boerkrig (1899-1902) var Simon's Town en vigtig forsyningshavn for Storbritannien. 1910 udvidede Royal Navy havnen med en ny \xc3\xb8stlig havn og t\xc3\xb8rdok og dermed havn og v\xc3\xa6rft-plads til de store dampskibe\n_START_SECTION_\nTurisme\n_START_PARAGRAPH_\nBoulders Beach er et popul\xc3\xa6rt turistomr\xc3\xa5de i n\xc3\xa6rheden Simon\xe2\x80\x99s Town, med en badestrand beskyttet af spredte klippestykker. Omr\xc3\xa5det ligger ca. 20 minutters k\xc3\xb8rsel fra Kapstaden. Ved stranden er der en koloni af afrikanske brillepingviner, som opstod i 1985. Der findes kun to andre pingvin-fastlandskolonier i Sydafrika. Selv om kolonien er beliggende i n\xc3\xa6rheden af et boligomr\xc3\xa5de er det et af de f\xc3\xa5 steder, hvor pingvinerne kan observeres p\xc3\xa5 t\xc3\xa6t hold og alligevel vandre frit i en beskyttet natur. Fra blot to ynglepar fra starten er pingvin-kolonien vokset til omkring 3.000 fugle i nutiden. \xc3\x85rsagen er sandsynligvis mindre kommercielt fiskeri med flydetrawl i False Bay, og dermed et \xc3\xb8get antal af sardiner og ansjoser, der er en del af pingvinerne kost. Pingvinerne er bedst set fra Foxy Beach, hvor et center modtager bes\xc3\xb8gende som kan iagttage fuglene p\xc3\xa5 t\xc3\xa6t hold."